بزاف ديال المطاعم والقهاوي لي كانو كيستهدفوا السياح في المدينة القديمة إما راهم سدو أو كيقاوموا السدان بزز، لأن المنتوج لي كانوا كيقدموا معتامد فقط على السياحة وغير موجه لسكان المدينة وحتى للسياحة الداخلية، كانو معولين على صحاب الأورو وطبعا كانو منفخين داك الوقت، والصراحة منظر محزن داك العدد الكبير ديال المحلات والمطاعم والقهاوي والرياضات وتيراسات لي معلقين للبيع وسدو وجراو على الخدامة ودابا كيبيعو بسباب الكريديات والأزمة لي تسببات فيها كورونا والحكومة، ولكن فاش كندخل لكوكل مابس وكنمشي نشوف التعليقات ديال السياح على دوك المطاعم والقهاوي ما قبل كورونا، كنلقى بزاف كيعاودو على تجارب سيئة ديال النصب والإحتيال والغلى والخدمات زيرو والسربيس عيان، والماكلة مافيها حتى مذاق غير زابالو وكور وعطي لعور، كاين شي محلات كتلقى في التعليقات كولشي كيحذر أنه فخ للسياح، وشي أثمنة خيالية باش واكلين، ربع ديال الجداد مثلا راه في المغرب كامل بين عشرين درهم وتلاتين فاش كيغلى، كاين لي حاسبينو ليهم بمية درهم وفي بلاصة حقيرة بنادم مريح غير على طبلة ديال البلاستيك والمذاق عيان الدجاج ناشف والروز نشف منو والمطعم نشف منهم بجوج. واحد القهوة غير شعبية ومحشرة وفي الدخلة حاطين طويجنات خاويين زعمة راه كيصرعو الطواجن وطبعا بلا ريحة هذا ماشي سيدي بيبي، دايرينهم بحال شي طعم لصيد السياح أجانب ومغاربة، في اللخر كيحط ليك المرقة في الطاجين ويسخنو فوق البوطة ويتم جاي بيه، وبزاف ديال السياجح تشكاو من أن الثمن لي طلبو ليهم كثر من لي خلصوا مغاربة خداو نفس الحاجة حداهم، محال واحد آخر فين مكيكتب ليه شي أجنبي شي تعليق كيتشكى من الثمن والخدمة كيجاوبوا بإحترام، ولكن الى كتب ليه شي مغربي شي تعليق خايب كيشبع فيه سبان بالدارجة مكاين غير من السمطة للتحت، ريحة الإحترافية مكايناش كاين غير تانصابت وقلة الإحترام والأخلاق بالعلالي، لدرجة داك التعاطف لي كنت كنحس بيه إتجاههم مابقاش نهائيا لأنهم كانو مجرد بلايص ديال النصب على السياح ماشي أماكن ديال الخدمة بصح كتخدم خدمة زوينة وكتستحق الثمن المدفوع على ودها. كنظن هاد كورونا تقدر تدير المزيان في قطاع السياحة بأنها تغربلوا من المتطفلين والنصابة، حيت أغلب البلايص لي كانو معولين غير على الأجانب والجعبة وضرب الكليان حتى يدور راه سدو أو قريب، وأغلب لي بقاو حاليين هوما الناس لي عندهم خدمات وأثمنة معقولة وحاليا زبنائهم من المغاربة وكيمشيو راضيين من بعد الزيارة وكيشكروهم في مواقع التواصل، حقا المدخول ديالهم نقص وبزاف بزاف ولكن على الأقل راه كانت عندهم خدمات لي تستاحق وخلاتهم قادرين يوجهو منتوجهم للسوق الداخلي وينجحو، أما هادوك صحاب تانصابات راه غير كتسد الحدود كيبقاو غير يشوفوا في بعضياتهم ويندبوا ويسبوا في المغاربة والسياحة الداخلية حيت عايقين بيهم. 
كنظن هاد كورونا تقدر تدير المزيان في قطاع السياحة بأنها تغربلوا من النصابة، حيت أغلب البلايص لي كانو معولين غير على السياح وضرب الكليان حتى يدور راه سدو وأغلب لي بقاو حاليين لي عندهم خدمات وأثمنة معقولة وكليانهم مغاربة